የኮሪያ አማካሪዎች የተቹት የአምስት ዓመቱ ዕቅድ ለኢንዱስትሪ ኤክስፖርት ዝቅተኛ ትኩረት ሰጥቷል ተባለ
ከአራት ዓመት በፊት የጀመረው የኮሪያና የኢትዮጵያ የልማት አጋርነት ትብብር በፖሊሲ ጉዳዮች ላይ ሲመክር ቆይቶ፣ ለመጪው አምስት ዓመት ዕቅድ ዝግጅት መታሰብ አለባቸው የተባሉትን ግድፈቶች የኮሪያ አማካሪ ባለሙያዎች አቀረቡ፡፡ የአምስት ዓመቱ ዕቅድ የኢንዱስትሪ ምርቶችን ለውጭ ገበያ በማቅረብ ላይ የሰጠውን ዝቅተኛ ትኩረት ጨምሮ፣ በበርካታ የፖሊሲ ይዘቶች ላይ ኮሪያውያኑ ያስተዋሏቸውን ክፍተቶች አሳይተዋል፡፡በኮሪያ ልማት ኢንስቲትዩት አማካይነት በአራት መስኮች ላይ ጥናት ተደርጎ፣ በውጤቶቹ ላይ ከኢትዮጵያ ባለሥልጣናትና የዘርፍ ባለሙያዎች ጋር ውይይት የተደረገው ሚያዝያ 1 ቀን 2007 ዓ.ም. ነው፡፡ የአገሪቱ አምራች ኢንዱስትሪ ደካማ መሆን አገሪቱን ተጋላጭ እንዳደረገ ያስታወቁት የኮሪያ አጥኚዎች፣ በኢንዱስትሪ ዘርፍ በተለይም በጨርቃ ጨርቅና በአልባሳት ላይ የታየው ዝቅተኛ የኤክስፖርት አፈጻጸም ማሳያ ተደርጓል፡፡ በዚህ ዘርፍ መንግሥት በ2007 ዓ.ም. መጨረሻ ለማግኘት ያቀደው የገቢ መጠን አንድ ቢሊዮን ዶላር ነበር፡፡ ሆኖም ከዕቅዱ እጅግ በመራቅ ከ200 ሚሊዮን ዶላር በታች ገቢ አስመዝግቧል፡፡ በኮሪያውያኑ ትንታኔ መሠረት በዚህ ዘርፍ ላይ የተደረገው ኢንቨስትመንት ዝቅተኛ መሆኑም ለኢንዱስትሪው ዝቅተኛ ውጤት ተጠያቂ ተደርጓል፡፡በአንፃሩ አገሪቱ ዝቅተኛ የግብዓት ወጪዎች ማለትም የሰው ኃይል፣ የመሬት ዋጋ እንዲሁም የውኃና የመሳሰሉት ላይ የተሻለ ደረጃ ላይ ብትገኝም ዕድሉን ልትጠቀምበት አለመቻሏ፣ ዝቅተኛ የወጪ ንግድ አፈጻጸም እንድታስመዘግብ አስገድዷታል፡፡ በቆዳና ቆዳ ውጤቶች መስክም ዝቅተኛ ውጤት መመዝገቡን ኮሪያውያኑ ተመልክተዋል፡፡ ግማሽ ቢሊዮን ዶላር ይጠበቅበት የነበረው ይህ ዘርፍ ከ150 ሚሊዮን ዶላር ብዙም ፈቅ ያላለ ውጤት አስገኝቷል፡፡ ይህም ሆኖ መንግሥት በኢንዱስትሪ ዘርፍ መሠረተ ልማቶች ላይ ያደረገው ኢንቨስትመንት ደህና ሊባል የሚችል መሆኑን አጥኚዎቹ ባቀረቡት ሰነድ ላይ አመላክተዋል፡፡በተገባደደው የዕድገትና ትራንስፎርሜሽን ዕቅድ መሠረት አገሪቱ በአምስት ዓመት ውስጥ ከወጪ ንግድ ታስመዘግባለች ተብሎ ይጠበቅ የነበረው የገቢ መጠን ከአሥር ቢሊዮን ዶላር በላይ ነበር፡፡ እስካሁን ሊገኝ የቻለው ግን ከሦስት ቢሊዮን ዶላር የዘለለ አለመሆኑን ያጤኑት ኮሪያውያኑ፣ በዚህ ሳቢያ በወጪና በገቢ ንግዱ መካከል የሚታየው የንግድ ሚዛን ጉድለት ወደ 8.3 ቢሊዮን ዶላር ሆኗል ብለዋል፡፡ከሁለቱ ንዑስ የኢንዱስትሪው ዘርፎች ባሻገር መንግሥት በዕቅዱ ትኩረት ሰጥቶታል የተባለው የብረታ ብረት ኢንዱስትሪም አገሪቱን ጫና ውስጥ መክተቱ ተነግሮለታል፡፡ በርካታ የብረታ ብረት ውጤቶች ከውጭ በገፍ እየገቡ መሆናቸው የአገሪቱ የንግድ ሚዛን ጉድለት እንዲባባስ አስገድዷል ያሉት ኮሪያውያኑ፣ የአገሪቱን ኢኮኖሚ ወደፊት ለማራመድ ግን ይህ ዘርፍ ወሳኝ መሆኑን ሳይገልጹ አላለፉም፡፡ በጠቅላላው አገሪቱን ወደ ኢንዱስትሪያዊነት ለማሸጋገር፣ መንግሥት ያከናወናቸው የኤክስፖርት ማስፋፊያ ሥራዎች ተገቢውን ትኩረት እንዳላገኙ ተተችቷል፡፡በአገሪቱ የኢንዱስትሪ ልማት ፍኖተ ካርታ ላይ መንግሥት ተሞክሮ ከወሰደባቸው 15 መካከለኛ ገቢ ካላቸው አገሮች የወሰዳቸው የአሠራር ሥልቶች፣ አገሪቱን በተነፃፃሪ ኢኮኖሚያዊ ጠቀሜታዎች አንፀባርቀዋል የሚል ግምት እንደሌላቸውም ኮሪያውያኑ በጥናታነቸው ለማሳየት ሞክረዋል፡፡በሌሎች መስኮች ላይ የመፍትሔ ሐሳቦችን ያቀረቡት ኮሪያውያኑ መንግሥት በሁለተኛው የአምስት ዓመቱ ዕቅድ ውስጥ መታየት አለባቸው ከተባሉት ነጥቦች መካከል፣ መንግሥት ኢንቨስት የሚያደርግባቸውን ፕሮጀክቶች መልሶ እንዲመረምር ጠይቀዋል፡፡ በመንግሥት የሚካሄዱ ከመጠን ያለፉ ኢንቨስትመንቶች በስተመጨረሻ የአገሪቱን ኢኮኖሚ ከባድ የፋይናንስ ቀውስ ውስጥ እንዳይከቱት አሳስበዋል፡፡ ኮሪያ እ.ኤ.አ. በ1970ዎቹ በከባድ ኢንዱስትሪዎች ላይ ባካሄደችው መጠን ያለፈ ኢንቨስትመንት ሳቢያ ከባድ ችግር ውስጥ መግባቷ ለኢትዮጵያ ትምህርት ሊሆን ይገባል ብለዋል፡፡ከሎጂስቲክስ እስከ መሠረተ ልማት ባሉት መስኮች ላይ እንደቀረበውም፣ መንግሥት ዝቅተኛ አፈጻጸም በማስመዝገብ አምስቱን ዓመት አገባዷል፡፡ ለመሠረተ ልማት ግንባታ የታቀደው በጀት በዓመት 5.2 ቢሊዮን ዶላር ሲሆን፣ ከዚህ ውስጥ 3.5 ቢሊዮን ዶላር እንኳን ማግኘት ሳይቻል ቀርቷል፡፡ ይህንን ክፍተት ለመሙላት መንግሥት እንደ አማራጭ የወሰደው መፍትሔ የመንግሥትና የግል ዘርፍ አጋርነትን በመፍጠር የፋይናንስ ምንጩን ማስፋት ነው፡፡ በዚህም ላይ የኮሪያ ባለሙያዎች ጥናታዊ ትችቶችን አቅርበዋል፡፡በግብርና መስክ ላይ መንግሥት የሜካናይዜሽን አሠራርን ማስፋፋት እንደሚገባው ምክረ ሐሳብ ያቀረቡት ኮሪያውያኑ፣ ከትራክተር ውጪ ያሉትን አነስተኛ የግብርና መሣሪያዎች እዚህ ለመገጣጠም ወይም ለማምረት ከመሞከር ይልቅ ከውጭ ማምጣቱ አዋጭ እንደሚሆንለት አሳስበዋል፡፡  